На основу члана 29. став 1. тачка 1. Зaкона о смањењу ризика од катастрофа и управљању ванредним ситуацијама („Сл. гласник РС“, бр. 87/18) и члана 42. став 1. тачка 41. Статута Oпштине Житиште („Службени лист општине Житиште, бр. 10/2019), Скупштина Општине Житиште на седници одржаној дана \_\_\_\_\_\_\_\_\_\_\_. године, доноси:

**ОДЛУКУ О ОРГАНИЗАЦИЈИ И ФУНКЦИОНИСАЊУ**

**ЦИВИЛНЕ ЗАШТИТЕ НА ТЕРИТОРИЈИ ОПШТИНЕ ЖИТИШТЕ**

Овом одлуком дефинише се организација и функционисање цивилне заштите на територији општине Житиште, посебно у делу који се односи на начела по којима се поступа у систему смањења ризика од катастрофа, субјекте и снаге система смањења ризика од катастрофа и управљања ванредним ситуацијама, дужностима општинских органа у заштити и спасавању, обавезе израде процене ризика од катастрофа, плана заштите и спасавања, плана смањења ризика од катастрофа, екстерног плана заштите од великог удеса, образовање штаба за ванредне ситуације, одређивање повереника и заменика повереника цивилне заштите у насељеним местима, формирање јединица цивилне заштите опште намене и специјализоване јединице цивилне заштите за узбуњивање, одређивање субјеката од посебног значаја за заштиту и спасавање, финансирање и друга питања.

**НАЧЕЛА**

Члан 1.

Овом одлуком обезбеђује се доследна примена начела заштите и спасавања утврђена Законом а посебно: начело приоритета, начело примарне улоге локалних заједница, начело равноправности и заштите људских права, начело партиципативности и солидарности, и начело информисања јавности.

**Начело приоритета**

Смањење ризика од катастрофа и заштита и спасавање људи и материјалних и културних добара на теритрији општине Житиште представља најважнији приоритет у односу на све друге облике друштвеног и јавног живота. У том смислу, сваки грађанин има право на заштиту без обзира на пол, националну или било коју другу припадност.

**Начело примарне улоге локалних заједница**

Органи општине и сви субјекти и снаге смањења ризика од катастрофа на простору општине имају примарну улогу у управљању ванредном стуацијом и одговорни су за правовремен и ефикасан први организовани одговор у случају најаве или настанка неке опасности која угрожава животе и здравље људи и материјална добра на простору општине Житиште.

**Начело равноправности и заштите људских права**

Органи општине, штаб за ванредне ситуације и субјекти од посебног значаја за заштиту и спасавање старају се о обезбеђивању принципа равноправности полова, односно воде рачуна да ни једна наредба, одлука, радња или мера не сме бити на штету женског пола а такође се обезбеђује принцип да и жене равноправно учествују у активностима превентивне заштите и оперативним активностима заштите и спасавања људи и материјалних добара у ванредним ситуацијама. Такође, су дужни да воде рачуна о заштити људских права а посебно о заштити сиромашних, старих, болесних, деце, трудница и других рањивих група на простору општине Житиште.

**Начело партиципативности и солидарности**

Сви грађани на простору општине Житиште који буду угрожени неком катастрофом имају обавезу међусобне солидарности и узајамне помоћи као и право на помоћ не само у спасавању живота и здравља већ и у обезбеђивању основних услова за живот и имају приоритет у услугама које пружају хуманитарне организације које делују на простору општине.

**Начело инфомисања јавности**

Председник општине и штаб за ванредне ситуације имају обавезу да правовремено и истинито обавештавају јавност о упозорењима да се очекује нека опасност и поступцима које треба да предузму односно о последицама опасности која је задесила простр општине. Информисање вршити на редовним и ванредним саопштењима и на конференцијама за медије.

**СУБЈЕКТИ И СНАГЕ СИСТЕМА СМАЊЕЊА РИЗИКА ОД КАТАСТРОФА И УПРАВЉАЊА ВАНРЕДНИМ СИТУАЦИЈАМА**

Члан 2.

Субјекти система смањења ризика од катастрофа и управљања ванредним ситуацијама у општини су:

1. скупштина општине,
2. председник општине,
3. општинско веће,
4. општинска управа и њени органи,
5. субјекти од посебног значаја за заштиту и спасавање,
6. образовне установе и и друге јавне установе.

**Снаге система смањења ризика од катастрофа и управљања ванредним ситуацијама на територији општине Житиште су:**

1. штаб за ванредне ситуације,
2. повереници и заменици повереника цивилне заштите,
3. јединице цивилне заштите опште намене,
4. јединица за узбуњивање,
5. добровољно ватрогасно друштво
6. екипе Црвеног крста и
7. радиоаматери
8. грађани и удружења грађана.

**Скупштина општине**

Члан 3.

У остваривању своје улоге у систему смањења ризика од катастрофа и управљања ванредним ситуацијама на територији општине Житиште, а у складу са одредбама Закона, Скупштина општине Житиште врши следеће послове:

– доноси одлуку о организацији и функционисању цивилне заштите на територији јединице локалне самоуправе, на предлог надлежног штаба и обезбеђује његово спровођење;

– образује Штаб за ванредне ситуације;

– разматра извештај председника општине Житиште о битним питањима из области смањења ризика од катастрофа, управљања ванредним ситуацијама и отклањању последица ванредних ситуација,

– доноси план и програм развоја система заштите и спасавања на територији јединице локалне самоуправе;

- планира и утврђујe изворе финансирања за развој, изградњу и извршавање задатака заштите и спасавања и развој цивилне заштите и спровођење мера и задатака цивилне заштите на територији општине;

- обавља и друге послове у складу са законом и другим прописима.

**Председник општине**

Члан 4.

- Стара се о спровођењу закона и других прописа из области смањења ризика од катастрофа и управљања ванредним ситуацијама;

- врши функцију команданта Штаба за ванредне ситуације општине Житиште и руководи његовим радом (члан 42. Закона);

- у сарадњи са замеником и начелником штаба предлаже постављење осталих чланова Штаба за ванредне ситуације;

- доноси Одлуку о проглашењу и укидању ванредне ситуације на територији општине Житиште, на предлог општинског штаба за ванредне ситуације (члан 39. Закона);

- врши активирање субјеката од посебног значаја (доноси наредбу о активирању субјеката и снага на својој територији члан 88. Закона);

- доноси наредбу о мобилизацији јединица цивилне заштите на својој територији (члан 88. Закона);

- руководи заштитом и спасавањем и наређује мере утврђене законом и другим прописима;

- усмерава и усклађује рад општинских органа и правних лица чији је општина оснивач у спровођењу мера заштите и спасавања;

- остварује сарадњу са начелником Средњобанатског управног округа и Окружним штабом за ванредне ситуације као и са штабовима за ванредне ситуације суседних ЈЛС у циљу јединственог и усклађеног деловања у ванредним ситуацијама;

- стара се о организацији и спровођењу мобилизације грађана, правних лица и материјалних добара у циљу укључења истих у активности заштите и спасавања;

- одлучује о увођењу дежурства општинским органима и другим правним лицима у ванредној ситуацији;

–– планира и преко скупштине општине и општинског већа обезбеђује буџетска средства намењена за смањење ризика од катастрофа и управљање ванредним ситуацијама и отклањању последица ванредних ситуација;

- на захтев или по сопственој процени извештава Скупштину општине о стању на територији и о предузетим активностима у ванредној ситуацији;

- разматра и одлучује о другим питањима из области заштите и спасавања из своје надлежности.

**Општинско веће**

Члан 5.

У остваривању своје улоге у области смањења ризика од катастрофа и управљања ванредним ситуацијама на територији општине Житиште, применом оредаба Закона и других прописа, Општинско веће општине Житиште врши следеће послове:

-разматра предлог Одлуке о организацији и функционисању цивилне заштите на територији општине Житиште, на предлог Штаба за ванредне ситуације и доставља Скупштини на усвајање;

– Усваја (доноси) Процену ризика од катастрофа за територију општине Житиште након добијања сагласности од МУП-а Сектора за ванредне ситуације,

– Усваја (доноси) План заштите и спасавања општине након добијања сагласности од МУП-а, Сектора за ванредне ситуације;

- Усваја (доноси) План смањења ризика од катастрофа за територију општине на основу Процене ризика од катастрофа;

-Усваја (доноси) Екстерни план заштите од великог удеса након добијене сагласнсти од МУП-а, Сектора за ванредне ситуације;

-– Доноси акт о одређивању субјеката од посебног значаја за заштиту и спасавање за територију општине Житиште на предлог надлежног штаба;

- доноси акт о формирању јединица цивилне заштите опште намене и јединице за узбуњивање;

- разматра висину насталих штета од елементарних непогода и доставља захтеве за помоћ од Владе

- образује Комисију за процену штете настале од елементарних непогода,

- одлучује о накнади штете настале од елементарних непогода и других несрећа,

- одлучује о додели помоћи грађанима који су претрпели штете у ванредним ситуацијама, у складу са расположивим финансијским средствима;

- успоставља ситуациони центар у складу са актом о организацији и функционисању цивилне заштите, а у зависности од техничких и материјалних могућности;

– предлаже акта која доноси Скупштина општине Житиште,

– предузима хитне и превентивне мере у циљу смањења ризика од катастрофа;

– обављају и друге послове утврђене законом.

**Општинска управа**

Члан 6.

Секретаријати и одељења општинске управе у оквиру својих надлежности у систему смањења ризика од катастрофа и управљања ванредним ситуацијама обављају следеће послове и задатке:

- обезбеђује успостављање и функционисање ситуационог центра, уз сагласност председника општине Житиште, у складу са техничким и материјалним могућностима општине Житиште;

- носилац је активности на изради Процене ризика од катастрофа територије општине Житиште;

- носилац је на изради Плана смањења ризика од катастрофа;

- носилац је на изради Плана заштите и спасавања;

-учествују у припремама, организацији и извођењу привременог померања или евакуације угроженог становништва;

- учествују у припремама и спровођењу збрињавања настрадалог становништва;

- старају се око обезбеђења неопходних средстава за рад Штаба за ванредне ситуације општине Житиште;

*-* старају се о планирању и имплементацији урбанистичких мера заштите и спасавања у делу који се односи на израду и усвајању просторних планова општине;

- набављају и одржавају средства за узбуњивање у оквиру система јавног узбуњивања у Републици Србији, учествују у изради студије покривености система јавног узбуњивања за територију општине Житиште;

- старају се о обезбеђењу телекомуникационе и информационе подршке за потребе заштите и спасавања;

- организују, развијају и воде личну и узајамну заштиту у свим органима општине;

- учествују у организацији, формирању, опремању и обучавању јединица цивилне заштите опште намене и јединице за узбуњивање;

- остварују сарадњу са организационим јединицима Сектора за ванредне ситуације – Одељењем за ванредне ситуације у Зрењанину;

- обављају и друге послове заштите и спасавања у складу са законом и другим прописима

**Штаб за ванредне ситуације**

Члан 7.

За руковођење и координацију рада субјеката и снага система за смањење ризика од катастрофа на територији општине формираће се штаб за ванредне ситуације у чији састав ће ући:

* председник општине- командант штаба;
* заменик председника општине- заменик команданта штаба;
* представник Сектора за ванредне ситуације- начелник штаба;
* начелник општинске управе- члан штаба;
* представник (1-2) општинског већа- члан штаба;
* директор јавног комуналног предузећа- члан штаба;
* директор здравствене установе- члан штаба
* директор грађевинског предузећа или другог привредног друштва - члан штаба;
* директор електродистрибутивног предузећа- члан штаба;
* директор ветеринарске службе- члан штаба;
* секретар Црвеног крста- члан штаба
* и други на основу предлога команданта и начелника штаба.

Поред надлежности дефинисаних Законом, Општински штаб, у случају ванредне ситуације може наредити и следеће мере:

- ангажовање (употребу) јединица цивилне заштите опште намене, грађана и материјалних средстава у ванредним ситуацијама;

- увођење дежурства субјектима од посебног значаја за заштиту и спасавање и другим правним лицима;

- ангажовање (употребу) субјеката од посебног значаја за заштиту и спасавање;

- посебан режим обављања одређених комуналних делатности;

- посебне мере и поступке хигијенско-профилактичког карактера;

- посебан режим саобраћаја или забрану саобраћаја локалним путевима;

- евакуацију становништва;

- одређивање другачијег распореда радног времена;

- посебне приоритете у испоруци комуналних и других производа и пружању услуга (воде,

грејања, гаса, електричне енергије, градског превоза, железнички и друмски превоз и сл);

- привремену забрану приступа и кретања у појединим угроженим подручјима;

- привремену забрану коришћења одређених покретних и непокретних ствари власницима

односно корисницима;

- обезбеђење обавезног поштовања наређених мера од стране становништва и правних лица у

организовању и спровођењу евакуације и других активности у заштити и спасавању;

- корисницима, односно власницима стамбених зграда, станова, пословних просторија и других

зграда да приме на привремени смештај угрожена лица из угроженог подручја;

- и друге мере.

**Стручно-оперативни тимови**

Члан 8.

Општински штаб за ванредне ситуације формираће стручно оперативне тимове као своја помоћна стручна саветодавна и оперативна тела, за следеће опасности и мере цивилне заштите:

* стручно оперативни тим за заштиту и спасавање од поплава;
* стручно оперативни тим за заштиту и спасавање од земљотреса;
* стручно оперативни тим за заштиту и спасавање од клизишта и ерозија;
* стручно оперативни тим за заштиту и спасавање од епидемија и пандемије;
* стручно оперативни тим за заштиту и спасавање од ТТ несрећа;
* стручно оперативни тим за евакуацију;
* стручно оперативни тим за збрињавање угроженог становништва;
* стручно оперативни тим за асанацију терена;
* стручно оперативни тим за прву и медицинску помоћ;
* и др. по процени штаба за ванредне ситуације.

Потребно је да у састав стручно оперативних тимова уђу стручњаци и руководећи кадрови из органа или институција надлежних и компетентних за одређену опасност; представници општинских органа; представници здравствених, образовних и научних установа, привредних друштава и других правних лица у чијем делокругу су, поред осталих и послови од значаја за заштиту и спасавање у ванредним ситуацијама.

Општински штаб за ванредне ситуације може формирати нове или расформирати већ формиране стручно оперативне тимове у зависности од идентификованих опасности у ажурираној или новој Процени ризика од катастрофа за територију општине.

**Ситуациони центар**

Члан 9.

Ситуациони центар се образује у оквиру општинске управе у ситуацији проглашења ванредне ситуације на простору општине који ће успоставити непрекидан рад са циљем правовременог информисања грађана о ситуацији на терену и о поступцима које грађани треба да предузимају у одређеној опасности.

Поред наведеног, ситуациони центар ће обављати и следеће послове: пријем наредби, закључака и препорука од надлежних органа, преношење наредби, закључака и препорука општинског штаба надлежним органима и службама општине, месних заједница и снагама заштите и спасавања, прикупља податке и информације о угроженом становништву и доставља их штабу за ванредне ситуације или Сектору за ванредне ситуације, као и податке о интервенцијама снага заштите и спасавања на терену.

**Субјекти од посебног значаја за заштиту и спасавање**

Члан 10.

Субјекте од посебног значаја, односно привредна друштва и друга правна лица која егзистирају на простору општине, а која у свом саставу располажу са људским и материјалним ресурсима који се могу искористити у заштити и спасавању људи и материјалних добара, одредиће општинско веће својим актом којим ће обухватити:

* јавна комунална предузећа која се финансирају из буџета локалне самоуправе;
* здравствене установе;
* ветеринарске установе;
* електродистрибутивну службу;
* саобраћајна предузећа;
* грађевинска предузећа;
* хуманитарне организације и др.

На основу плана заштите и спасавања, а на предлог штаба за ванредне ситуације Општинска управа ће субјектима одредити задатке у заштити и спасавању.

Трошкови стављања у приправност и ангажовање субјеката од посебног значаја за заштиту и спасавање, падају на терет буџета општине.

Општинска управа припрема уговоре за реализацију задатака, а потписује их председник општине.

Субјекти од посебног значаја имају обавезу планирања и припремања ефикасног и правовременог ангажовања и извршења задатака постављених од стране Општинског штаба за ванредне ситуације.

**Остала привредна друштва и друга правна лица**

Члан 11.

Сва привредна друштва и друга правна лица на простору општине су у обавези да учествују у заштити и спасавању на основу налога штаба за ВС, а у складу са својом делатношћу и људским и материјалним ресурсима.

Трошкови настали учешћем привредних друштава и других правних лица спровођењу мера заштите и спасавања, надокнађују се из буџета општине Житиште.

**Хуманитарне организације и удружења грађана**

Члан 12.

Организација Црвеног крста и друге хуманитарне организације и удружења, која своју делатност обављају на територији општине учествују у планирању, припремама и спровођењу задатака заштите и спасавања и пружања помоћи становништву погођеном последицама катастрофа. Ангажовање хуманитарних организација и удружења грађана врши општински штаб за ванредне ситуације.

**Грађани**

Члан 13.

У извршавању задатака заштите и спасавања дужни су да учествују сви способни грађани од 18 до 60 година старости на простору општине укључујући и стране држављане, сем трудница и мајки са децом до десет година старости и самохрани родитељи односно и друге категорије становништав које су дефинисане чланом 36. став 7. Закона.

За потребе заштите и спасавања грађани су дужни да поштују све наредбе и друге мере које доноси Општински штаб за ванредне ситуације а које се односе на њихово поступање и учешће у случају ванредних ситуација, затим да омогуће извођење неопходних радова за заштиту и спасавање на својим непокретностима, као и да дају на коришћење непокретне ствари, возила, машине, опрему, материјално-техничка и друга материјална средства (вода, храна, одећа, обућа, грађевински и други производи). За ствари и материјална средства дата на коришћење, као и за штету насталу извођењем радова на непокретностима за потребе заштите и спасавања, грађани имају право на накнаду која се исплаћује по тржишним ценама из буџетских средстава општине.

**Повереници цивилне заштите**

Члан 14.

За организацију и спровођење превентивних мера заштите и покретање почетних активности у случају појаве или најаве опасности по људе и материјална добра, Општински штаб за ванредне ситуације, именоваће поверенике и заменике повереника цивилне заштите у следећим насељеним местима:

1. У МЗ Банатски Двор именоваће се за повереника и заменика повереника;
2. У МЗ Банатско Карађорђево именоваће се за повереника и заменика повереника
3. У МЗ Банатско Вишњићево именоваће се за повереника и заменика повереника
4. У МЗ Честерег именоваће се за повереника и заменика повереника
5. У МЗ Међа именоваће се за повереника и заменика повереника
6. У МЗ Нови Итебеј именоваће се за повереника и заменика повереника
7. У МЗ Равни Тополовац именоваће се за повереника и заменика повереника
8. У МЗ Српски Итебеј именоваће се за повереника и заменика повереника
9. У МЗ Торак именоваће се за повереника и заменика повереника
10. У МЗ Торда именоваће се за повереника и заменика повереника
11. У МЗ Хетин именоваће се за повереника и заменика повереника
12. У МЗ Житиште именоваће се за повереника и заменика повереника

Повереници и заменици повереника у насељима предузимају непосредне мере за учешће грађана у спровођењу мера и задатака цивилне заштите и личне и узајамне заштите.

Најважније мере које предузимају повереници и заменици повереника цивилне заштите у насељеним местима општине су:

- обавештавају штаб за ванредне ситуације о насталој опасности у зони своје одговорности;

- активирање и ангажовање становништва и координирање њиховим активностима на

спасавању живота угрожених и имовине на угроженом подручју;

- упознају грађане са знацима за узбуњивање и о поступцима грађана на знак опасности;

- организовање личне и узајамне заштите у зони своје одговорности;

- учешће у активностима организације и вршења евакуације угроженог становништва са

угроженог подручја;

- учешће у активностима организације и спровођења збрињавања угроженог становништва;

- информишу Општински штаб о броју порушених објеката, повређених и

угрожених грађана којима је потребна помоћ, о броју закрчених саобраћајница, кварова на

електро, водоводној и гасној мрежи, поплављеним подручјима и другим подацима који се

односе на заштиту и спасавање грађана и њихове имовине.

Сви субјекти од посебног значаја за заштиту и спасавање општине, општинска управа, привредна друштва и друга правна лица на простору општине одредиће своје поверенике у складу са чланом 77. Закона.

Именовање повереника и заменика повереника у насељеним местима извршиће Општински штаб за ванредне ситуације у року од 30 дана од дана доношења ове одлуке. Предлоге за именовање повереника и заменика повереника урадиће (навести орган или стручну службу у управи).

Поверенике именовати у складу са критеријумима из Правилника о раду повереника и заменика повереника цивилне заштите и критеријумима за њихово именовање ("Службени гласник РС", број 102 од 24. јула 2020.)

**Јединице цивилне заштите**

Члан 15.

За потребе оперативног деловања у акцијама заштите и спасавања људи и материјалних добара на простору општине Житиште формираће се јединице цивилне заштите опште намене и јединица за узбуњивање.

Општинско веће ће, у складу са Проценом ризика од катастрофа, Уредбом о јединицама цивилне заштите, намени и задацима, мобилизацији и начину употребе (,,Службени Гласник РС,, бр 84/2020) и у складу са буџетом општине, формирати јединице из става 1. овог члана.

Јединице цивилне заштите опште намене ће се ангажовати у гашењу пожара на отвореном, за изградњу заштитних насипа, црпљење воде, за рашчишћавање из рушевина, за предузимање активности при евакуацији, збрињавању и заштити живота и здравља угрожених људи, животиња, материјалних и културних добара и животне средине, као и за предузимање превентивних мера од настанка опасности.

**Лична и узајамна заштита**

Члан 16.

Лична и узајамна заштита је облик организовања грађана за спровођење личне заштите и самопомоћи и пружање помоћи другим особама којима је та помоћ неопходна.

Лична и узајамна заштита као најмасовнији облик припремања и организованог учешћа грађана у заштити и спасавању обухвата мере и поступке њихове непосредне заштите и спасавања у пословним и стамбеним зградама и другим објектима где живе и раде.

На основу процене угрожености, општинска управа набавља средства за личну и узајамну заштиту и друга средства за заштиту и спасавање на угроженим територијама и то: средства за пружање прве помоћи, гашење почетних и мањих пожара, расчишћавање урушених објеката и откопавања плитко затрпаних, чишћење површина од снежних наноса и леда, приручна средства за дезинфекцију и деконтаминацију и сл.

**Мере цивилне заштите**

Члан 17.

За потребе заштите и спасавања становништва на простору општине, сви субјекти смањења ризика од катастрофа а посебно општинско веће, штаб за ванредне ситуације, општинска управа и субјекти од посебног значаја ће планирати организовати и предузимати мере цивилне заштите, поштујући специфичност њиховог садржаја и њихову примену кроз мере и активности по појединим опасностима, планским документима разрадити мере заједничке за све опасности које угрожавају територију јединице локалне самоуправе и то:

* Узбуњивање становништва;
* Евакуацију становништва и стоке;
* Збрињавање угроженог становништва;
* Прву и медицинску помоћ и
* Асанацију.

**Међуопштинска сарадња**

Члан 18.

Општина Житиште ће успоставити сарадњу са суседним општинама у припремама, планирању, организацији и спровођењу система смањења ризика од катастрофа. У том смислу биће потребно ускладити Процену ризика од катастрофа и поједина планска решења у Плану заштите и спасавања. Посебну сарадњу остварити са суседним општинама по питању израде Плана смањења ризика од катастрофа за све заједничке ризике.

**Обучавање**

Члан 19.

Општинска управа ће планирати обуку припадника јединица цивилне заштите опште намене и повереника и заменика повереника цивилне заштите.

За потребе организовања и извођења обуке, обезбедити финансијска средства из буџета.

**Финансирање**

Члан 20.

Општинска управа ће у сарадњи са општинским већем планирати и предложити Скупштини општине да у Буџету усвоји финансијска средства потребна за функционисање система смањења ризика од катастрофа и управљање ванредним ситуацијама на простору општине.

За ову намену обезбеђују се и други извори финансирања кроз пројекте, програме, донације, помоћи и др.

За потребе заштите и спасавања становништва и материјалних добара од елементарних непогода, техничко-технолошких несрећа и опасности, из буџета општине, финансираће се следеће активности:

* организовање, опремање и обучавање штаба за ванредне ситуације;
* организовање, опремање и обучавање јединице цивилне заштите опште намене;
* обука повереника и заменика повереника цивилне заштите;
* трошкови ангажовања субјеката од посебног значаја зазаштиту и спасавање;
* изградња система за узбуњивање на територији општине;
* набавка, одржавање, смештај, чување и осигурање посебне опреме за јединице цивилне заштите опште намене;
* организација и спровођење мера и задатака цивилне заштите из делокруга рада општине;
* санирање штета насталих природном и другом незгодом, у складу са материјалним могућностима;
* И друге послове у складу са законом и другим прописима.

Наведене активности се, поред средстава из буџета, могу реализовати и путем донација, поклона и других видова помоћи, у складу са законом, као и наменски пренетим средствима из Републичког буџета.

**ПРЕЛАЗНЕ И ЗАВРШНЕ ОДРЕДБЕ**

Члан 21.

Даном ступања на снагу ове одлуке престаје да важи Одлука о организацији и функционисању цивилне заштите на територији Општине Житиште број: I-020-3/2020 од 31. 1.2020. године.

Члан 22.

Ова одлука ступа на снагу осмог дана од дана објављивања у „Службеном листу општине Житиште”.

РЕПУБЛИКА СРБИЈА

АУТОНОМНА ПОКРАЈИНА ВОЈВОДИНА

ОПШТИНА ЖИТИШТЕ

СКУПШТИНА ОПШТИНЕ ЖИТИШТЕ

Број:

Дана године

Ж И Т И Ш Т Е

ПРЕДСЕДНИЦА СКУПШТИНЕ ОПШТИНЕ ЖИТИШТЕ

Ивана Петрић

Образложење Предлога Одлуке о организацији и функционисању цивилне заштите на територији Општине Житиште

Правни основ за доношење Одлуке о организацији и функционисању цивилне заштите на територији Општине Житиште произилази из измена и допуна, Закона о смањењу ризика од катастрофа и управљању ванредним ситуацијама ( “Сл. гласник РС” , бр. 87/18) и члана 42. Став 1. Тачка 41. Статута Општине Житиште ( “Службени лист општине Житиште, бр. 10/2019). Овом одлуком дефинише се организација и функционисање цивилне заштите на територији општине Житиште, посебно у делу који се односи на начела по којима се поступа у систему смањења ризика од катастрофа, субјекте и снаге система смањења ризика од катастрофа и управљања ванредним ситуацијама, дужностима општинских органа у заштити и спасавању, обавезе израде процене ризика од катастрофа, плана заштите и спасавања, плана смањења ризика од катастрофа, екстерног плана заштите од великог удеса, образовање штаба за ванредне ситуације, одређивање повереника и заменика повереника цивилне заштите у насељеним местима, формирање јединице цивилне заштите опште намене и специјализоване јединице цивилне заштите за узбуњивање, одређивање субјеката од посебног значаја за заштиту и спасавање, финансирање и друга питања.

Овом одлуком се и обезбеђује доследна примена начела заштите и спасавања утврђена Законом а посебно начело приоритета, начело примарне улоге локалних заједница, начело равноправности и заштите људских права, начело партиципативности и солидарности, и начело информисања јавности.

Општинско веће Општине Житиште утврдило је Предлог Одлуке у датом тексту као у нацрту израђеном од стране надлежног одељења општинске управе.

Предлог Одлуке упућује се Скупштини Општине на даље разматрање.

За предлагача Општинско веће Општине Житиште

Председник општинског већа Митар Вучуревић с.р.